सूरज डूबते ही हम बारिक में बंद कर दिये गये. एक कैदी ने हमदर्दी से एक पुरानी फटी हुई दरी मुझे और एक रामसहाय को दे दी. उसी समय चक्कर जमादार ने आ कर बताया कि हमें निकाल कर राजनैतिक बन्दियों के वार्ड में रखा जायेगा. जेल के अधिकारी ग्यारह को या उसके बाद हमारे आने की उम्मीद कर रहे थे. थोड़ी देर के बाद पर्चा आ गया और हम एक नम्बरदार के साथ राजनैतिक वार्ड में आ गये. यहाँ पँखे लगे हैं. पँखा खोल कर हम लोग लेट गये. आते समय एक २ कम्बल, दरी और चादर भी हमें दे दिये गये, राजनैतिक कैदी होने के नाते शायद यह सुविधा दी गयी वरना तो यूँ ही रात काटनी पड़ती. मानसिक तनाव काफी था. नींद देर से आई और जल्दी टूट गयी. नींद भी बड़ी हल्की. कुछ इस कारण भी कि फर्श पर सोने की आदत अभी नहीं थी.